**ΟΙΚΟΝΟΜΙΚΟ ΠΑΝ/ΜΙΟ ΑΘΗΝΩΝ**

**ΣΧΟΛΗ ΟΙΚΟΝΟΜΙΚΩΝ ΕΠΙΣΤΗΜΩΝ**

**ΤΜΗΜΑ ΟΡΓΑΝΩΣΗΣ ΚΑΙ ΔΙΟΙΚΗΣΗΣ ΕΠΙΧΕΙΡΗΣΕΩΝ**

**ΚΑΝΟΝΙΣΜΟΣ ΤΜΗΜΑΤΟΣ ΟΔΕ ΓΙΑ ΤΟ ΠΡΟΓΡΑΜΜΑ ERASMUS+**

Το Ευρωπαϊκό Πρόγραμμα Εκπαιδευτικής Κινητικότητας ERASMUS άρχισε να λειτουργεί στο Οικονομικό Πανεπιστήμιο Αθηνών το έτος 1990. Το πρόγραμμα ΄Ερασμος+ επιχορηγεί μεταξύ άλλων, την κινητικότητα φοιτητών και προσωπικού σε Ιδρύματα Ανώτατης Εκπαίδευσης σε Χώρες που συμμετέχουν στο πρόγραμμα. Οι βασικοί στόχοι του προγράμματος είναι:

* η επίτευξη βιώσιμης ανάπτυξης των χωρών εταίρων στον τομέα της τριτοβάθμιας εκπαίδευσης,
* η προώθηση της Ευρωπαϊκής συνεργασίας στον τομές της εκπαίδευσης και της κατάρτισης.

**ΥΠΟΤΡΟΦΙΕΣ ΚΙΝΗΤΙΚΟΤΗΤΑΣ**

Η Ευρωπαϊκή Επιτροπή προκειμένου να ενισχύσει το κόστος κινητικότητας των φοιτητών, χορηγεί υποτροφίες στους φοιτητές που έχουν επιλεγεί να συμμετάσχουν στο Πρόγραμμα ΄Ερασμος+ διανύοντας μία περίοδο αναγνωρισμένων σπουδών ή πρακτικής άσκησης στο εξωτερικό.

**ΟΡΟΙ & ΠΡΟΥΠΟΘΕΣΕΙΣ ΣΥΜΜΕΤΟΧΗΣ**

Οι εγγεγραμμένοι φοιτητές του Τμήματος ΟΔΕ έχουν την δυνατότητα να κάνουν αίτηση στο πρόγραμμα ΄Ερασμος+, με βασική προϋπόθεση να έχουν εξεταστεί επιτυχώς σε μαθήματα τα οποία τους δίνουν συνολικά τουλάχιστον 60 πιστωτικές μονάδες κατά την ημερομηνία αξιολόγησης της αίτησης. Επίσης θα πρέπει να είναι κάτοχοι των απαιτούμενων τίτλων γλωσσομάθειας που ορίζουν τα πανεπιστήμια υποδοχής, όπως περιγράφονται στον πίνακα ροής φοιτητικής κινητικότητας.

**ΔΙΑΔΙΚΑΣΙΑ ΑΙΤΗΣΗΣ**

Για τους φοιτητές που ενδιαφέρονται να συμμετάσχουν στο πρόγραμμα ΄Ερασμος+ γίνεται μια ενημερωτική παρουσίαση σε επίπεδο τμήματος από τον πανεπιστημιακό υπεύθυνο του προγράμματος και τον ακαδημαϊκό υπεύθυνο του προγράμματος για το τμήμα ΟΔΕ. Οι φοιτητές οι οποίοι ενδιαφέρονται να συμμετάσχουν στο πρόγραμμα, πρέπει να ακολουθήσουν την εξής διαδικασία:

1. Να επιλέξουν πανεπιστήμια από τον πίνακα ροής φοιτητικής κινητικότητας, ο οποίος αναρτάται στην ιστοσελίδα του τμήματος. Οι φοιτητές θα πρέπει να μελετήσουν τους πληροφοριακούς οδηγούς των πανεπιστημίων που τους ενδιαφέρουν, στην ιστοσελίδα των αντίστοιχων πανεπιστημίων.
2. Να προσκομίσουν εντός της προκαθορισμένης προθεσμίας (που αναρτάται στην ιστοσελίδα του Τμήματος ΟΔΕ με σχετική ανακοίνωση), τα απαιτούμενα δικαιολογητικά στην γραμματεία του Τμήματος κατά τις ημέρες και ώρες υποδοχής. Τα απαιτούμενα δικαιολογητικά αναφέρονται στην πρόσκληση εκδήλωσης ενδιαφέροντος που αναρτάται στην ιστοσελίδα του τμήματος ΟΔΕ.

**ΚΡΙΤΗΡΙΑ ΕΠΙΛΟΓΗΣ**

Ο κάθε φοιτητής λαμβάνει μια βαθμολογία βάση της οποίας γίνεται κατάταξη των φοιτητών που κάνουν αίτηση στο πρόγραμμα. Η βαθμολογία εξαρτάται από τον:

1. Μέσο όρο βαθμολογίας φοιτητή κατά την ημέρα υποβολής της αίτησης
2. Αριθμό μαθημάτων που έχει περάσει ο φοιτητής συνολικά και έτος φοίτησης

Έπειτα, ανάλογα με τη βαθμολογία του κάθε φοιτητή και τη σειρά προτεραιότητας με την οποία έχει δηλωθεί το κάθε πανεπιστήμιο υποδοχής, γίνεται η τοποθέτηση των φοιτητών.

Σε περίπτωση που δύο φοιτητές έχουν την ίδια βαθμολογία στην κατάταξη, προτεραιότητα έχει ο φοιτητής που έχει υψηλότερο μέσο όρο.

Η τελική κατάσταση φοιτητών που επιλέγονται για να συμμετάσχουν στο πρόγραμμα ΄Ερασμος+ από τον ακαδημαϊκό συντονιστή, αναρτάται στην κεντρική ιστοσελίδα του Τμήματος ΟΔΕ. Σημειώνεται ότι οι φοιτητές/τριες που έχουν επιλεγεί να συμμετάσχουν στο πρόγραμμα ΄Ερασμος+, **δεν έχουν δικαίωμα συμμετοχής στις εξετάσεις των εξαμήνων κατά των οποίων φοιτούν στο εξωτερικό.**

Η υπεύθυνη διοικητικής υποστήριξης του προγράμματος, αφού γίνει η τελική επιλογή, αποστέλλει τις υποψηφιότητες στα παν/μια υποδοχής,. Κατόπιν, οι φοιτητές/τριες είναι αποκλειστικά υπεύθυνοι να προχωρήσουν στις διαδικασίες ηλεκτρονικών αιτήσεων και αποστολής των απαιτούμενων δικαιολογητικών στα πανεπιστήμια υποδοχής για να ολοκληρωθεί η διαδικασία. Τέλος πριν φύγουν οι ενδιαφερόμενοι συμπληρώνουν και υπογράφουν την σχετική σύμβαση του ΙΚΥ, για την χορήγηση της αντίστοιχης υποτροφίας.

**ΔΙΑΔΙΚΑΣΙΑ ΕΠΙΛΟΓΗΣ ΜΑΘΗΜΑΤΩΝ**

Αφού γίνει η τελική επιλογή των φοιτητών που θα συμμετάσχουν στο πρόγραμμα ΄Ερασμος+, θα πρέπει σε συνεννόηση με τον ακαδημαϊκό συντονιστή να συμπληρώσουν την συμφωνία μάθησης (Learning Agreement). Η συμφωνία μάθησης αναφέρει ποια μαθήματα θα παρακολουθήσει ο/η φοιτητής/τρια στο πανεπιστήμιο υποδοχής και με ποια μαθήματα του τμήματος ΟΔΕ θα αντιστοιχηθούν τα μαθήματα αυτά, εφ’ όσον ο/η φοιτητής/τρια εξεταστεί επιτυχώς στα μαθήματα αυτά. Η συμφωνία μάθησης υπογράφεται πριν την αναχώρηση του/της φοιτητή/τριας για το πανεπιστήμιο εξωτερικού. Μαθήματα που δίνουν 60 πιστωτικές μονάδες αντιπροσωπεύουν τον φόρτο εργασίας ενός ακαδ. έτους ενώ μαθήματα που δίνουν 30 πιστωτικές μονάδες ενός εξαμήνου. Εάν κατά την διάρκεια σπουδών ο/η φοιτητής/τρια επιθυμεί για οποιοδήποτε λόγο να κάνει αλλαγές στην αρχική συμφωνία μάθησης, θα πρέπει να στείλει γραπτώς τις προτεινόμενες αλλαγές στον ακαδημαϊκό υπεύθυνο του τμήματος για έγκριση, αφού τις έχει εγκρίνει ο συντονιστής στο παν/μιο υποδοχής.

**ΔΙΑΔΙΚΑΣΙΑ ΑΝΑΓΝΩΡΙΣΗΣ ΜΑΘΗΜΑΤΩΝ**

Όταν λήξει η περίοδος κινητικότητας, το ίδρυμα υποδοχής αποστέλλει στη γραμματεία του τμήματος ΟΔΕ πιστοποιητικό αναλυτικής βαθμολογίας, αναφέροντας τα μαθήματα που παρακολούθησε ο φοιτητής κατά το διάστημα παραμονής του σε αυτό, μαζί με τη βαθμολογία και τις αντίστοιχες πιστωτικές μονάδες (ECTS). Ο ακαδημαϊκός υπεύθυνος του Τμήματος εγκρίνει την αναγνώριση των βαθμολογιών των μαθημάτων του φοιτητή/τριας και οι βαθμοί καταχωρούνται στην ηλεκτρονική γραμματεία.